b'\n_START_ARTICLE_\nAnthony van Dyck\n_START_SECTION_\nBiografija\n_START_PARAGRAPH_\nAntonis van Deikas gim\xc4\x97 1599\xc2\xa0m. kovo 22 d. Antverpene. Jo t\xc4\x97vas buvo pasiturintis \xc5\xa1ilko pirklys, motina \xe2\x88\x92 auk\xc5\xa1tai vertinta menin\xc4\x97 siuvin\xc4\x97toja. Motina mir\xc4\x97 po 8 met\xc5\xb3. 1609\xc2\xa0m. Van Deikas minimas besimokantis dailininko Hendrik van Balen dirbtuv\xc4\x97se. Van Balen savo ruo\xc5\xbetu buvo mok\xc4\x99sis pas Rubenso mokytoj\xc4\x85 Adam van Oort. Piteris Paulius Rubensas tuo metu gr\xc4\xaf\xc5\xbeo i\xc5\xa1 Italijos \xc4\xaf Antverpen\xc4\x85 ir prad\xc4\x97jo tarnauti erchercogui Albertui VII ir infantai Izabelei Klarai Eugenijai \xe2\x88\x92 Ispanijos vietininkams Piet\xc5\xb3 Nyderlanduose. Rubenso dail\xc4\x97 suk\xc4\x97l\xc4\x97 sensacij\xc4\x85 Antverpeno dailinink\xc5\xb3 tarpe. Pagal legend\xc4\x85, kiti dailininkai, ypa\xc4\x8d jaunieji, ver\xc5\xbe\xc4\x97si pas Rubens\xc4\x85 pamatyti jo dail\xc4\x97s metodus. Susigr\xc5\xabdimo ties vienu Rubenso paveikslu metu vienas dailininkas pargriuvo prie drob\xc4\x97s ir j\xc4\x85 pa\xc5\xbeeid\xc4\x97. Dailininkai greitai nusprend\xc4\x97 pa\xc5\xbeeist\xc4\x85 viet\xc4\x85 pertapyti ir tai padar\xc4\x97 Van Deikas. Kit\xc4\x85 ryt\xc4\x85 at\xc4\x97j\xc4\x99s Rubensas pamat\xc4\x97 \xc5\xa1i\xc4\x85 viet\xc4\x85 ir pavadino fragment\xc4\x85 pras\xc4\x8diausiu savo darbu vakaryk\xc5\xa1t\xc4\x99 dien\xc4\x85. Atid\xc5\xbeiau pa\xc5\xbei\xc5\xabr\xc4\x97j\xc4\x99s pamat\xc4\x97, kad dalis drob\xc4\x97s yra pertapyta. Visgi Rubensas nusprend\xc4\x97 tos vietos nebetaisyti._NEWLINE_1613\xc2\xa0m. datuojamas pirmas Van Deiko i\xc5\xa1lik\xc4\x99s darbas \xe2\x88\x92 portretas. Pirmaisiais karjeros metais Van Deikas sek\xc4\x97 Rubensu ir imitavo jo manier\xc4\x85. 1615\xc2\xa0m. jis prad\xc4\x97jo savaranki\xc5\xa1ko dailininko karjer\xc4\x85 ir atidar\xc4\x97 savas dirbtuves kartu su dar jaunesniu Janu Breigeliu Jaunesniuoju. 1618\xc2\xa0m. Van Deikas \xc4\xafstojo \xc4\xaf Antverpeno \xc5\xa0v. Luko dailinink\xc5\xb3 gildij\xc4\x85. Tikriausiai tuo metu Van Deikas prad\xc4\x97jo darbuotis Rubenso dirbtuv\xc4\x97se. Abiej\xc5\xb3 dailinink\xc5\xb3 santykiai ne\xc5\xbeinomi. Tradici\xc5\xa1kai manoma, kad Van Deikas buvo Rubenso mokiniu, kita versija \xe2\x88\x92 bendradarbiavo su Rubensu kaip savaranki\xc5\xa1kas dailininkas. 1620 m. minimas j\xc4\x97zuit\xc5\xb3 39 paveiksl\xc5\xb3 u\xc5\xbesakymas Rubensui, tarp kuri\xc5\xb3 atlik\xc4\x97j\xc5\xb3 minimas Van Deikas. 1620 m. Van Deikas gavo u\xc5\xbesakym\xc4\x85 i\xc5\xa1 Anglijos karaliaus Jok\xc5\xabbo I-ojo ir dirbo Londone. Tikriausiai su Rubenso rekomendacija Van Deikas susitiko su Thomas Howard, Arundelo erlu, kurio portret\xc4\x85 nutap\xc4\x97. Anglijoje Van Deikas tikriausiai susipa\xc5\xbeino su vietos didik\xc5\xb3 kolekcionuotais ital\xc5\xb3 dailinink\xc5\xb3 darbais ir buvo past\xc5\xabm\xc4\x97tas vykti, kaip Hendrik van Balen ir Rubensas, tobulintis \xc4\xaf Italij\xc4\x85._NEWLINE_1621\xc2\xa0m. ruden\xc4\xaf Van Deikas i\xc5\xa1vyko \xc4\xaf Genuj\xc4\x85 su Rubenso rekomendaciniais lai\xc5\xa1kais (Rubensas pats dirbo Genujoje prie\xc5\xa1 14 met\xc5\xb3). Genujoje daug vietini\xc5\xb3 aristokrat\xc5\xb3 u\xc5\xbesakin\xc4\x97jo Van Deikui portretus. Van Deikas keliavo po Italij\xc4\x85. Pabuvojo Romoje, Venecijoje, Padujoje, Mantujoje, Milane, Turine. 1624\xc2\xa0m. pabuvojo Palerme, kur nutap\xc4\x97 Sicilijos vicekaraliaus princo Antonio Emanuelio Filiberto Savojie\xc4\x8dio portret\xc4\x85 ir religin\xc4\xaf \xe2\x80\x9eRo\xc5\xbeinio Madonos\xe2\x80\x9c paveiksl\xc4\x85 (\xc5\xa0v. Dominyko ro\xc5\xbeinio oratorija, Palermas). Mok\xc4\x97si i\xc5\xa1 ital\xc5\xb3 dailinink\xc5\xb3 darb\xc5\xb3. Rubenso \xc4\xaftak\xc4\x85 Van Deikui Italijoje persv\xc4\x97r\xc4\x97 vietos meistr\xc5\xb3 k\xc5\xabrybos \xc4\xaftakos, vis\xc5\xb3 pirma Ticiano. Van Deikui padar\xc4\x97 \xc4\xaftakos Venecijos ir Bolonijos dail\xc4\x97s mokykl\xc5\xb3 atstovai. Ital\xc5\xb3 aristokrat\xc5\xb3 portretai, daugiausia viso \xc5\xabgio, rodo susiformavusi Van Deiko individual\xc5\xb3 stili\xc5\xb3. \xc5\xa0iam laikotarpiui priklauso pirmieji jo rait\xc5\xb3 aristokrat\xc5\xb3 portretai. Italijoje Van Deikas k\xc5\xabr\xc4\x97 pie\xc5\xa1inius ir eskizus su intencija juos i\xc5\xa1spausdinti. Manoma, kad apie 15 toki\xc5\xb3 eskiz\xc5\xb3 Van Deikas pats graviravo. Van Deiko gravi\xc5\xabr\xc5\xb3 serija \xe2\x80\x9eIconography\xe2\x80\x9c buvo publikuota 1645\xe2\x80\x9346\xc2\xa0m. 1622 m. mir\xc4\x97 Van Deiko t\xc4\x97vas._NEWLINE_1627\xc2\xa0m. Van Deikas gr\xc4\xaf\xc5\xbeo \xc4\xaf Antverpen\xc4\x85 jau \xc5\xbeymiu ir pripa\xc5\xbeintu dailininku. Sulauk\xc4\x97 daugyb\xc4\x97s portret\xc5\xb3 ir religini\xc5\xb3 paveiksl\xc5\xb3 u\xc5\xbesakym\xc5\xb3. Pagal jo paveikslus gravi\xc5\xabras k\xc5\xabr\xc4\x97 Rubenso dirbtuv\xc4\x97s. 1630\xc2\xa0m. jis buvo priimtas regent\xc4\x97s Izabel\xc4\x97s Klaros Eugenijos oficialiu dvaro dailininku. 1631 m. nutap\xc4\x97 Pranc\xc5\xabzijos karalien\xc4\x97s Marijos de Medi\xc4\x8di portret\xc4\x85. 1632\xc2\xa0m. dailininkas trumpai lank\xc4\x97si Olandijoje. 1632\xc2\xa0m. persikraust\xc4\x97 \xc4\xaf London\xc4\x85, kur tapo oficialiu Anglijos karaliaus Karolio I-ojo dvaro tapytoju. Anglijoje Van Deikas susilauk\xc4\x97 didel\xc4\x97s s\xc4\x97km\xc4\x97s. Nutap\xc4\x97 daug Anglijos aristokratijos portret\xc5\xb3. Anglijoje Van Deikas k\xc5\xabr\xc4\x97 beveik vien tik portretus. Auk\xc5\xa1\xc4\x8diausia menine verte pasi\xc5\xbeymi ankstyvieji jo darbai Anglijoje, i\xc5\xa1 kuri\xc5\xb3 \xc5\xbeinomiausias yra karaliaus Karolio I-ojo su med\xc5\xbeiokl\xc4\x97s kostiumu, \xc5\xa1alia \xc5\xbeirgo, portretas (1635, Luvras). I\xc5\xa1 viso Van Deikas nutap\xc4\x97 ne ma\xc5\xbeiau 37 karaliaus ir 35 karalien\xc4\x97s Henrietos Marijos portret\xc5\xb3. V\xc4\x97lesnieji portretai varijuoja savo kokybe. Daugel\xc4\xaf j\xc5\xb3 pad\xc4\x97jo atlikti dirbtuvi\xc5\xb3 pameistriai. Londone Karolis I-asis skyr\xc4\x97 pastov\xc5\xb3 \xc2\xa3200 i\xc5\xa1laikym\xc4\x85 dailininkui kasmet, pak\xc4\x97l\xc4\x97 \xc4\xaf riterius (suteik\xc4\x97 \xe2\x80\x9esero\xe2\x80\x9c titul\xc4\x85, 1632 m.). 1638\xc2\xa0m. Van Deikas ved\xc4\x97 i\xc5\xa1 kilming\xc5\xb3j\xc5\xb3 kilusi\xc4\x85 Mary Ruthven, karalien\xc4\x97s freilin\xc4\x85, su kuria 1641\xc2\xa0m. susilauk\xc4\x97 dukters Justina. Van Deikas tur\xc4\x97jo nesantuokin\xc4\x99 dukter\xc4\xaf vardu Maria Theresa._NEWLINE_1640\xc2\xa0m. Van Deikas lank\xc4\x97si Antverpene, matyt, tik\xc4\x97damasis pakeisti tuo metu mirus\xc4\xaf Rubens\xc4\x85. Po to keliavo \xc4\xaf Pary\xc5\xbei\xc5\xb3 ie\xc5\xa1kodamas u\xc5\xbesakym\xc5\xb3 Luvre. Po to dar kart\xc4\x85 \xc4\xaf Pary\xc5\xbei\xc5\xb3 i\xc5\xa1 Londono. Gr\xc4\xaf\xc5\xbeo apsirg\xc4\x99s. Antonis van Deikas mir\xc4\x97 1641\xc2\xa0m. gruod\xc5\xbeio 9 d. Buvo palaidotas presti\xc5\xbein\xc4\x97je Anglijos vietoje \xe2\x88\x92 \xc5\xa0v. Pauliaus katedroje (\xe2\x80\x9esenojoje\xe2\x80\x9c) Londone, ta\xc4\x8diau jo kapas pra\xc5\xbeuvo kartu su katedra 1666\xc2\xa0m. did\xc5\xbeiojo Londono gaisro metu. Antonis van Deikas, kartu su Rubensu, laikomas reik\xc5\xa1mingiausiu XVII a. Flandrijos dailininku. Anglijoje jis laikomas angli\xc5\xa1ko portreto \xc5\xbeanro pradininku. Jo \xc4\xaftak\xc4\x85 Anglijos portretistams pasirei\xc5\xa1k\xc4\x97 150 met\xc5\xb3 po Van Deiko mirties. Ta\xc4\x8diau joki\xc5\xb3 reik\xc5\xa1ming\xc5\xb3 ry\xc5\xa1i\xc5\xb3 su Anglijos dailininkais Van Deikas netur\xc4\x97jo. Jo dirbtuv\xc4\x97se Londone darbavosi pasikviesti flamand\xc5\xb3 dailininkai i\xc5\xa1 Antverpeno. Van Deiko karaliaus Karolio I-ojo portretai \xc5\xa1lovino dievi\xc5\xa1k\xc4\x85ja savo galios kilme \xc4\xaftik\xc4\x97jus\xc4\xaf monarch\xc4\x85, i\xc5\xa1 dalies atliep\xc4\x97 Ticiano tapytus imperatoriaus Karolio V-ojo portretus.'